དེ་མིན་ངའི་ལས་རོགས་ཚོ་ནི་ག་དུས་ཡིན་ཡང་རྒས་མོ་འདིའི་ས་ནས་ལས་མཚམས་གང་མགྱོགས་འཇོག་པའི་འཚུབ་ཆའང་ལང་གི་ཡོད་པ་མཐོང་ཐུབ།ང་ནི་དེ་ལས་ལྡོག་སྟེ་རྒས་མོ་རྒྱགས་ལུག་མ་འདིའི་ཐབ་ཚང་དང་འཁྲུས་ཁང་།ཉལ་ཁང་བཅས་སུ་གང་སར་གཡུག་བཞག་པའི་ཅ་དངོས་སོགས་དང་།དེ་བས་རྒྱུན་རིང་གཙང་མ་མ་བཟོ་བའི་མཚམས་རེར་དྲི་མའང་ཁྱབ་ཡོང་གི་ཡོད་པའི་ཁང་པ་འདིའི་ནང་རྒས་མོ་འདི་རྒྱུན་སྡོད་དགོས་པས་གང་དྲག་བསམ་པའང་མང་པོ་བྱུང་།ཐེངས་ཤིག་མོས་ང་ལ་ཉལ་ཁང་དུ་མོས་གང་སར་གཡུགས་བཞག་པའི་དུས་དེབ་མཚོན་ཁྲ་ཅན་དེ་ཚོ་ཕྱོགས་གཅིག་ཏུ་བསྒྲིགས་རོགས་བྱོས་ཟེར་ནས་མངགས་བྱུང་ལ་ངས་དེ་ལྟར་བྱས།ཐེངས་རྗེས་མར་མོའི་ནང་དུ་སླེབས་དུས་མོས་ང་ལ་མོའི་ཧ་ཅང་དགའ་སྣང་བྱེད་སའི་གཞས་པ་གྲགས་ཅན་ག་གེ་མོའི་འོད་སྡེ་མཐོང་ས་མི་འདུག་ལ།སྣོད་ཁུག་ཆུང་ངུའི་ནང་གི་སྡེ་མིག་ཁྱུ་ཞིག་ཀྱང་མེད་ལུགས་སོགས་ཧམ་བཤད་བྱས་བྱུང་།ངས་མོའི་ཚོར་ཤུགས་ཏོག་ཙམ་མ་འཇག་བར་ངང་སྒུག་གིས་བསྡད་དེ་ལས་ཀ་གཞན་བྱས་པ་ཡིན།དེ་ནས་ཅུང་འགོར་རྗེས་མོ་གནས་ཚུལ་གཞན་ལ་གཡེང་ནས་སོང་རྗེས་དེ་དག་བརྗེད་ཚར་འདུགངས་སྐབས་དེར་མོ་རང་ལྷོད་ལ་བབས་པའི་སྐབས་དང་བསྟུན་ནས་གལ་ཏེ་མི་ཞིག་གིས་ཕ་རོལ་པོར་བརྩི་འཇོག་དང་ཡིད་ཆས་ཙམ་མེད་ན་ནམ་ཡང་རོགས་རམ་བྱེད་མཁན་ཡོང་ཐབས་མེད་པའི་སྐོར་བཤད་པར་མོས་དེ་མུར་འཛུམ་དང་བཅས་ང་ཁྱོད་རང་ལ་དགའ་པོ་ཡོད་པས་ངའི་འོད་སྡེ་དང་སྡེ་མིག་མེད་ནའང་ངས་ཁྱོད་ལ་གུ་ཡངས་གཏོང་ཡོད་ཟེར།ང་རང་ངུ་མ་དགོད་ཀྱིས་མོའི་སྐད་ཆ་དེ་དག་ལ་ཡ་ལན་བྱེད་རྒྱུར་འདོད་པ་མ་བྱུང་།